De nordjyske borgmestre blev orienteret af sundhedsminister Magnus Heunicke (S). Den konservative sundhedsordfører Per Larsen bekræfter overfor TV2 Nord, at de skærpede restriktioner bliver udrullet til hele landet.

De skærpede restriktioner, der indtil nu har gjort sig gældende i 69 kommuner, bliver udrullet til resten af Danmark. Ifølge TV 2 gælder de skærpede restriktioner fra onsdag klokken 16. Det bekræfter den konservative sundhedsordfører Per Larsen overfor TV2 Nord. De nordjyske borgmestre var klokken 14 indkaldt til møde med sundhedsministeren Magnus Heunicke for at høre nærmere om restriktionerne. Her er restriktionerne der kommer til at gælde hele landet: Alle restauranter og barer lukker. Der må dog stadig sælges takeaway ud af huset. Kulturinstitutioner, teatre, spillesteder, museer, biografer og biblioteker skal lukke indendørsarealer. Alle skolebørn fra femte klasse og opefter sendes hjem og skal undervises digitalt. Det gælder også studerende på voksenuddannelser samt kursister. Offentlige arbejdsgivere opfordres til at hjemsende alle medarbejdere, der ikke varetager kritiske funktioner. Private arbejdsgivere opfordres også "kraftigt" til at hjemsende medarbejdere, hvis det er muligt. Svømmehaller, fitnesscentre og lignende skal holdes lukket. Indendørs idræts- og foreningsliv lukkes ned. Professionel idræt er undtaget. Indendørsarealer i forlystelsesparker, zoologiske haver, akvarier og lignende skal holde lukket for offentligheden.